정조 16년
壬子十二月十八日辰時上御熙政堂親臨都政入侍時行都承旨趙尙鎭右承旨徐榮輔左副承旨金孝建右副承旨李書九假注書林漢浩洪樂敏記注官金良倜承膺祚檢校直提學徐有防檢校直閣南公轍行吏曹判書徐有隣參判李在學參議李冕膺行兵曹判書鄭昌順參判李得臣參議李濟萬參知李太亨以次進伏訖行左承旨林濟遠校書校理成大中同副承旨鄭致淳檢書官柳得恭兵曹佐郞朴孝成等進箋上曰金羲淳何不入參尙鎭曰掌令金羲淳雖已肅謝而未署經云何以爲之上曰除署經行公可也出擧條上曰日已晩而羲淳之不爲參班直出闕外殊極未安今之臺官不當自重處輒自重然則凡班次無臺官然後可以行禮而禮曹亦當以此意草記乎豈有如許國體而進箋時序立亦當依等題次第豈可視官爵高下耶該房承旨及金羲淳事過後拿處可也行禮訖濟遠致淳陞殿進伏命尙鎭書傳敎曰守令邊將初仕各別擇差忠臣功臣淸白吏子孫軍功人西北松都人另加調用大政云乎者遠攬旁搜之謂也夏政旣降敷心之諭而我國凡事若不每每提撕慣於眼熟於耳便成謄錄前例板而後已則何能食效而示信乎毋論文蔭武今政亦須留意恢張於遐方之人事另飭銓曹又命書傳敎曰入侍注書尙瑞院官員依例陞六有隣曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如上曰依爲之出擧條有隣曰守令多窠今當差出而未準朔禁軍將及營將邊將虞候中軍都事守令察訪竝擬何如上曰依爲之出擧條有隣曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒貶不得爲之故當出六品者未免積滯依例遷轉何如上曰依爲之出擧條有隣曰蔭仕六品官之陞五品者每於過都政後照擬而見今在職者絶無經一考之人故五品官無以推移備擬未經一考之人依例勿拘陞擬何如上曰依爲之出擧條有隣曰忠簡公李東標以其樹立之卓然曾在先朝有贈秩錄後之擧年前節惠之典亦出於我聖上繼述樹奬之盛意伊後有子孫收用之命而該曹姑未奉承傳文蹟云故敢此仰達矣上曰今日政收用可也出擧條有隣曰直長仕日未滿十日者啓稟陞六載在法典矣直長中仕日未滿十日者依例遷轉何如上曰依爲之出擧條有隣曰臺諫多窠今當差出而擬望之人乏少外任竝擬何如上曰依爲之出擧條有隣曰義盈庫直長朴休源身病猝重不得應六品講忠臣之後與他有異蔭官之積仕未陞六亦甚可悶而除講勿拘等節非自下所敢仰請故敢此仰達矣上曰除講陞六可也出擧條有隣曰繕工監監役官許种本以守奉官相換於見職矣別檢今適有窠依守奉官計仕序陞例移擬別檢何如上曰依爲之出擧條有隣曰繕工監假監役官朴胤源以其身病呈狀乞遞依例改差何如上曰依爲之出擧條有隣曰童蒙敎官金是鑽以六月除拜之人身病彌重不得上來云依例改差何如上曰依爲之出擧條有隣曰刑曹判書今當差出而擬望之人乏少政府西壁竝擬何如上曰依爲之出擧條昌順曰卽見全羅右水使金思穆褒貶啓本則於蘭萬戶林春郁題目以柔善何傷生疎亦恕爲目無一褒語純是貶題宜置中考而置諸上考殊無嚴明殿最之義該帥臣推考警責該鎭萬戶林春郁罷黜何如上曰依爲之出擧條昌順曰各道營將中軍今當差出而未準朔禁軍將守令虞候竝擬何如上曰依爲之出擧條上曰兵曹參知李太亨罷職出榻敎上曰新除授兵曹堂上牌招先參政後謝恩出榻敎上曰別雲劍李文源口傳付軍職出榻敎榮輔曰尼城縣監望筒殿令陵官之職銜皆以平行書之事體所在萬萬未安當該吏曹堂上竝推考何如上曰依爲之出擧條命書傳敎曰是誰之姪旣出六品典籍鄭尙愚副修撰除授又命書傳敎曰玉堂前望單子入之又命書傳敎曰大政宜有激揚之擧不如是則何必曰大政乎此人樹立何等卓然則尙不館錄亦未緋玉朝廷用人之方可謂寒心今日始見外職之檢擬吏判事可嘉然此豈足酬其勞乎月初傳敎中嗟豕突之有漸喜馬燧之獨存云者已有所示意其後藥院提擧之特除卽思抗章之樹立也文任前望之點下亦念朝參日樹立也則況此人乎德川郡守成鼎鎭應敎除授榮輔曰玉堂闕番事甚未安今日政新除授玉堂竝卽牌招以爲推移入直何如上曰依爲之出擧條上曰假注書朴宗京汰去出榻敎上曰當該承旨遞差前望單子入之待下批牌招先入侍後謝恩出榻敎上曰未肅拜兵曹堂上許遞出榻敎上曰在外承旨許遞前承旨金孝建仍任上曰同副承旨許遞出榻敎命書傳敎曰承旨前望單子入之待下批牌招察任上曰在外及未肅拜臺諫許遞執義司諫持平正言前望單子入之出榻敎上曰新除臺諫牌招出榻敎上曰持平洪秀晩仍任吏郞先入侍後謝恩出榻敎命書傳敎曰關西繡啓待未及復命繡衣之還朝同爲回啓而其中最難恕數邑爲先今日政差代待下批當日辭朝與南邑守令一體給馬下送亦令廟堂行會本道近日國綱雖曰掃地渠輩若知一分嚴畏之心冒犯若此乎其中數邑別諭道伯使之嚴飭責效而忍於昨年爲小民停退還穀之朝令幻弄若此如許守令烏可不用加倍之律乎鐵山府使申載文令該府嚴勘次使之倍道自現就囚若問道內文倅之奉公法習吏事莫如龍崗倅朝廷衮銊之政宜施此等處該縣監柳畊今日政陞付鐵山府使龍川鐵山等地昨年停退民不蒙惠之事不可不査實嚴處仍以反閱御史啓下使之馳進査覈狀聞事亦令廟堂行會道伯及繡衣處又命書傳敎曰遠人收用纔有飭敎而適閱官案關西武弁中閱閥指先屈於此數家金化縣令鄭聖翰未肅拜營將作窠調用上曰德川郡守勿拘文蔭武以有聲績守令各別擇差出榻敎命書傳敎曰平海卽賑邑也不可遞易全羅兵虞候吳徹常仍任前職治績頗可意云待畢賑令道臣更考實績狀聞又命書傳敎曰今日政新除畿邑守令亦令待下批當日辭朝仍令赴任捧糴及開倉前無敢上京事嚴飭畿伯處上曰未肅拜正言許遞前望單子入之出榻敎上曰未署經持平林漢浩除署經守令署經出榻敎以白川郡守曺命峻望筒命書傳敎曰聞是年限云依徐命全例畿邑守令中相換而只取最有聲績者勿拘五品履歷事分付孝建曰陽智縣監曺命峻肅單來呈之際已多做錯殿庭肅拜之時尤爲失措誠甚未安所當重勘而本院請推之外無他可施之罰何以爲之乎上曰拿處可也出擧條命書榻敎曰陽智縣監曺命峻拿處上曰在外臺諫許遞今日政差出待下批牌招備員署經出榻敎以明川府使李熙燮望筒命書傳敎曰北俗貿貿且況該邑比年民事閱一滄桑宜擇其倅今政蔭倅陞品中以勤勵奉公不下武倅之人相換仍令除朝辭赴任上曰江西縣令作窠差代出榻敎上曰文兼宣傳官南公轍改差出榻敎命書傳敎曰龜城不竝其邑則其倅宜擇剛明久任責效該府使改差之代以可堪蘇弊者各別擇差瓜滿前切勿擧擬蘇弊後卽令狀聞如欲責效宜求常格之外今政差遣之人毋論邊與禦卽其履歷各用陞品履歷如是下敎之後萬有一不能蘇積痼之弊則當用加倍之律以懲他倅以此分付該曹命書榻敎曰价川郡守李顯昱不待繡啓回啓令該府拿來勘以不法之律其代有地處或綜明可堪者差送三和府使李普漢渭原郡守宋載瑞三登縣令申光直安州牧使朴宗甲一倂罷黜其罪狀令該府拿問處之以剛明可堪者今日政擇送上曰執義前望單子入之出榻敎上曰未肅拜正言許遞前望單子入之出榻敎上曰未肅拜司諫許遞出榻敎命書傳敎曰今政之駕前久勤之陳渠輩豈無抑鬱之心乎邊將中園所看役上來者姑爲作窠待來春植木卽爲收用其代以駕前擬入上曰今日政新除守令旣有當日辭朝之命則何至今無一人入來肅謝者乎卽爲催促而如有入來者皆令入侍可也安州牧使沈興永宣川府使李運昌雲峯縣監李民秀報恩縣監沈公著砥平縣監李元采三登縣令李衍行牙山縣監尹光心江西縣令兪彦錥陽智縣監洪旭浩甑山縣監宋煥章昌寧縣監洪景斗价川郡守趙岐恩津縣監尹行進稷山縣監金在明尼城縣監申大有鎭岑縣監徐理修玉果縣監李普源柒谷府使柳鎭爀熙川郡守徐宅聖高敞縣監朴行胤渭原郡守李性默德川郡守李敬魯三和府使鄭學畊順安縣監金基豐等以次進前奏職姓名上敎興永曰不在多言民事實爲關念爾須誠心做治無負特差之意歲除不遠須卽倍道赴任可也敎運昌曰爾須小心爲之以副差遣之意可也敎民秀曰爾則已於爲宣傳官時知其可堪須益加惕念可也敎公著曰副擬點下出於擇差若能善治以爲對揚之道則前頭需用奚但報恩而止卽速赴任可也敎元采曰封庫在卽不可暫曠今日卽發可也敎普衍曰三登雖小聞多邑弊汝須盡心矯救可也敎光心曰當此災年民憂孔艱爾果誠心做治能有勝於前倅之名則可矣敎彦錥曰已知汝嶺邑治績今番亦須善爲可也敎旭浩曰莫云邑小須下去殫心爲之可也敎煥章曰速爲赴任須善爲之可也敎景斗曰今年嶺邑事豈可少緩今日則雖晩待漏卽發殫心恤民可也敎岐曰勿以肥己爲心須殫竭爲治如不能善爲則爾雖不足責爾父將以何顔着帽入闕乎下去善爲可也敎行進曰速速赴任殫心民事可也敎在明曰下去之後一心撫摩可也敎大有曰歲除不遠必趁開倉前下去勤念接濟可也敎理修曰汝則不必多言無以邑小而忽於民事可也敎普源曰爾須速行今日雖晩明曉卽發可也敎鎭爀曰今歲嶺邑事不可不念而吾民休戚專係字牧之任汝須盡心無負朝家差遣之意可也敎宅聖曰下去善爲可也敎行胤曰汝須盡誠爲之可也敎性默曰汝須下去善爲也敎敬魯曰德川是弊邑須盡心矯救可也敎學畊曰已知汝爲人庶可無憂而尤當小心爲治無孤特差之意可也敎基豐曰速爲赴任小心爲治可也上曰龜城府使李身敬除拜後尙在班不出極駭然令畿營給刷馬今日內越送畿境可也命書榻敎曰未肅拜承旨許遞今日政差代上曰行首宣傳官改差出榻敎上曰今日政新除授守令邊將初仕人皆令明日待令出榻敎上曰三和府使鄭學畊宣川府使李運昌相換除朝辭赴任出榻敎命書傳敎曰尊賢紀忠之次卽念舊錄後也趙賓客朴諭善之家近乏冠冕前持平趙德潤守令見窠擬入前縣監朴宗簡復職見窠擬入事分付上曰德潤何不入來肅謝乎書九曰方在漣川矣命書榻敎曰旣有今日內下送之命則不可遲待其上來龍崗縣令趙德潤姑爲改差今日政以入侍銓郞中擇差一體給馬下送命書傳敎曰每欲提飭而未果前持平趙德潤雖以念舊之意特先點下於前望而如洪時溥吳翰源尙不調用豈非斑駁之甚乎申飭調用其中已出六品者皆付虛司果昨夜以此思之又考政案有大覺者李心傳李義明之名字尙在槐院參下中何覺之晩今日政一體出六區處事分付命書榻敎曰未肅拜刑曹參判許遞前望單子入之待下批牌招察任上曰禮刑判許遞出榻敎命書傳敎曰未肅拜摠管許遞立朝三十年緋玉亦過二十年可謂久次而間因潦倒至今沈潛行都承旨李得臣今日政擬入上曰新除授都摠管牌招出榻敎上曰承旨前望單子入之待下批牌招出榻敎上曰捧糴方張此時守令不可曠官今日政新除人皆令一兩日內辭朝出榻敎命書傳敎曰再明日次對進定於明日上曰弘文提學許遞前望單子入之出榻敎上曰龍崗縣令鄭魯榮亦令給馬留門下送魯榮進伏上曰不必多言抄啓時已知爲人是以特差汝須善爲之期勝於前官可也命書傳敎曰當該執筆郞廳洪大協金泉察訪除授時任察訪遞付京職有隣昌順等曰臣等萬萬惶悚而竊有所區區仰達者矣臣等偏蒙聖恩位至崇秩赴湯蹈火固不敢辭而至於銓任豈有一分堪承之望乎大政當前怵畏嚴命不敢爲辭巽之計冒沒行公至于今日而做錯多端瘡疣百出淵鑑之所俯燭伏願聖明特垂體諒亟降鐫免之命焉上曰卿等之筵懇旣如是豈無體諒之道乎仍命書傳敎曰近來之人惟知規避與占便流弊滔滔泯然一色朝體之不尊俗習之漸下是豈泛視處此所以先從崇品之此兩重臣不欲曲體勉使行政者也今則大政順成陳懇又摯在前似此爵秩每多許從之時豈可一味强迫乎行吏曹判書徐有隣行兵曹判書鄭昌順今姑許遞前望單子入之待下批牌招察任上曰新除授兵曹判書先受符後謝恩出榻敎仍命退諸臣以次退出